Diari Oficial de la Generalitat Valenciana


Sumari del DOGV 7165, del 03-12-2013 (2013/11155)

Delegació de la gestió tributària de diversos impostos i tributs de l'Ajuntament d'Alacant en Suma Gestió Tributària. Diputació d'Alacant.
------------------------------------------------------------------------------------------------------------------------------------------

### Dades del document

Número de DOGV
:   7165

Data del DOGV
:   03-12-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/11967


Data del document
:   12-11-2013

Organisme emissor
:   Diputacio d'Alacant. Suma. Gestio Tributària

Tipus de document
:   Anunci

Anàlisi jurídica

Delegació de la gestió tributària de diversos impostos i tributs de l'Ajuntament d'Alacant en Suma Gestió Tributària. Diputació d'Alacant. [2013/11147]  
L'Ajuntament d'Alacant i la Diputació Provincial d'Alacant, de conformitat amb el que disposa l'article 7 del Reial Decret Legislatiu 2/2004, de 5 de març, pel qual s'aprova el text refós de la Llei Reguladora de les Hisendes Locals, han subscrit un conveni de col·laboració sobre delegació en esta última de determinades facultats en matèria de gestió, recaptació voluntària i inspecció de tributs i ingressos de dret públic, que la Diputació Provincial realitzarà a través de l'organisme autònom Suma Gestió Tributària. Diputació d'Alacant, la qual cosa es fa pública en compliment del que disposa l'esmentat precepte, i és el text del dit conveni de col·laboració, tant en la part expositiva com en la dispositiva del tenor següent:  
  
«Conveni de delegació de determinades facultats en matèria de gestió, recaptació voluntària i inspecció de tributs i ingressos de dret públic entre l'Ajuntament d'Alacant i la Diputació d'Alacant  
  
[?]  
I. Antecedents  
La col·laboració entre l'Ajuntament d'Alacant i Suma Gestió Tributària en matèria de l'exercici de competències relatives a la gestió i recaptació d'ingressos de dret públic es va iniciar l'any 1993, per mitjà de la firma d'un conveni de delegació en la Diputació Provincial de les facultats que l'Ajuntament tenia atribuïdes en matèria de recaptació en període executiu dels ingressos de dret públic.  
Posteriorment en 1999 es va firmar un nou conveni que modificava alguns aspectes operatius i econòmics. En el Butlletí Oficial de la Província d'Alacant, de 22 de febrer de 1999, es va publicar l'acceptació per la Diputació Provincial d'Alacant de la delegació efectuada per l'Ajuntament d'Alacant, així com el contingut, abast i vigència d'esta. La dita delegació està vigent en l'actualitat, per haver-se prorrogat tàcitament, segons disposa la clàusula quarta del conveni.   
  
L'experiència acumulada durant estos anys ha evidenciat els resultats positius de la col·laboració entre ambdós institucions quant a la millora de la qualitat i eficiència dels servicis gràcies a les economies d'escala aconseguides i el coneixement compartit.  
Es planteja ara donar un nou impuls a la col·laboració entre Suma Gestió Tributària i l'Ajuntament d'Alacant en àrees que s'estima que poden aportar beneficis importants en els servicis a prestar i en les economies d'escala a aconseguir amb repercussió positiva en tots els ajuntaments de la província.   
L'objecte del conveni és ampliar la col·laboració amb la delegació en matèria de gestió integral de tots els ingressos de dret públic local, tant dels tributs de meritació periòdica com dels de meritacions instantànies.  
Este model de col·laboració és el que s'ha implantat en la gran majoria dels municipis de la província. Per a l'Ajuntament suposarà avantatges operatius i de resultats associats a la realització coordinada de la gestió de voluntària i executiva; millores en la interoperabilitat amb organismes estatals i institucions. Per als contribuents alacantins, suposarà una major disponibilitat d'oficines d'atenció, un ampli ventall de servicis a través d'Internet, un centre d'atenció telefònic resolutiu amb horaris amplis i facilitats de pagament més àmplies que les actuals. Des del punt de vista financer, l'ampliació de la delegació permetrà a l'Ajuntament acollir-se a un sistema de bestretes mensuals de recaptació regulades en la Llei d'Hisendes Locals.  
Igual que es va decidir quan es va produir la delegació de la recaptació d'executiva, per ser Alacant el municipi de més població de la província (334.000 habitants, HPB 0265), les possibilitats d'economies d'escala són majors i per això es planteja una contraprestació econòmica diferenciada respecte a la resta de municipis.  
  
II. Fonaments jurídics  
La Diputació Provincial d'Alacant, en virtut del que establix l'article 36 de la Llei 7/1985, de 2 d'abril, Reguladora de les Bases de Règim Local, va crear l'organisme autònom Suma Gestió Tributària. Diputació d'Alacant, a fi de realitzar de forma descentralitzada les facultats que per diversos títols a la Diputació corresponga en matèria de gestió i recaptació tributària; les funcions que altres administracions o organismes públics, a l'empara dels articles 7 i 8 del Reial Decret Legislatiu 2/2004, de 5 de març, pel qual s'aprova el text refós de la Llei Reguladora de les Hisendes Locals, encomanen o deleguen a la Diputació en matèria de gestió, liquidació, inspecció i recaptació dels seus tributs i la resta d'ingressos de dret públic.  
  
A més, en l'àmbit específic de les hisendes locals, l'article 106.3 de la Llei 7/1985, disposa que és competència de les entitats locals la gestió, recaptació i inspecció dels seus tributs propis, sense perjuí de les fórmules de col·laboració que puguen establir-se amb altres entitats locals.  
La Llei 7/1985, de 2 d'abril, Reguladora de les Bases del Règim Local, establix el principi de col·laboració entre l'Administració local i la resta d'administracions públiques en els articles 10 i 55 i 57. L'article 57 de la dita llei establix que, amb caràcter general, la cooperació econòmica, tècnica i administrativa entre l'Administració local i la resta d'administracions públiques territorials podrà tindre lloc, en tot cas, per mitjà dels consorcis o convenis administratius que subscriguen.  
  
En este sentit, l'article 8 del Reial Decret Legislatiu 2/2004, text refós de la Llei Reguladora de les Hisendes Locals, establix que les administracions tributàries de l'Estat, de les comunitats autònomes i de les entitats locals col·laboraran en tots els ordes de gestió, liquidació, inspecció i recaptació dels tributs locals i dels restants ingressos de dret públic de les entitats locals.  
  
Així mateix, l'article 5 de la Llei 58/2003, General Tributària, establix que puguen establir-se fórmules de col·laboració per a l'aplicació dels tributs entre les entitats locals.  
A l'empara dels preceptes exposats, ambdós parts consideren que seria molt beneficiós per al compliment dels seus respectius fins ampliar la col·laboració mútua en l'aplicació dels seus tributs, continguda en l'acord adoptat per l'Ajuntament d'Alacant en la sessió celebrada el dia 5 de febrer de 1999 i acceptades per decret del president de la Diputació Provincial d'Alacant del dia 19 del mateix mes, d'acord amb les següents:  
  
Clàusules  
  
Primera. Contingut i abast de la delegació  
Delegar en la Diputació Provincial d'Alacant, per a la seua realització a través de l'organisme autònom Suma Gestió Tributària, les facultats que este ajuntament té atribuïdes en matèria de gestió, liquidació, inspecció i recaptació dels tributs i la resta d'ingressos de dret públic, amb les exclusions que a continuació s'indicarà, a l'empara del que establixen l'article 106.3 de la Llei 7/1985, de Bases de Règim Local, i l'article 7 del Reial Decret Legislatiu 2/2004, text refós de la Llei Reguladora de les Hisendes Locals, amb l'abast, contingut, condicions i vigència que s'establixen en el present acord.  
  
S'exclouen de la delegació la gestió i recaptació en període voluntari de:  
- Les sancions de trànsit i ordenances relacionades amb la seguretat viària i circulació.  
- La taxa per l'estacionament de vehicles en determinades vies públiques.  
- La taxa per servici d'autogrua per al trasllat de vehicles o la seua immobilització i depòsit en locals del municipi,  
- Les taxes per ocupació del domini públic, per ocupacions del subsòl, sòl i volada.  
- Els ingressos patrimonials inclosos en el capítol V del pressupost municipal, així com les contribucions especials d'UNESPA pel servici de prevenció i extinció d'incendis.  
En el cas de la taxa per ocupació del domini públic, per ocupacions del subsòl, sòl i volada, si es delega la inspecció del dit tribut.  
  
A) Delegar les facultats de gestió i liquidació dels tributs i preus públics, amb l'exclusió indicada en el paràgraf anterior, que inclouran totes les actuacions que comprenguen d'acord amb la legislació aplicable, i en tot cas, les següents:  
a) Concessió i denegació d'exempcions i bonificacions.  
b) Realització de les liquidacions conduents a la determinació dels deutes tributaris.  
c) Emissió de documents de cobrament de rebuts i liquidacions per ingrés directe.  
d) Resolució dels expedients de devolució d'ingressos indeguts.  
  
e) Resolució dels recursos que s'interposen contra els actes anteriors.  
f) Actuacions per a l'assistència i informació al contribuent referides a les anteriors matèries.  
B) A fi de dotar de la necessària efectivitat la gestió tributària i recaptació, es delega en la Diputació Provincial la facultat per a establir acords o convenis de col·laboració amb les administracions públiques, autoritats o entitats que es consideren necessaris per al desenrotllament de funcions objecte de la present delegació, així com per a l'ampliació dels existents, en especial, per als tributs de gestió compartida amb l'Estat, els següents:  
- Els convenis de col·laboració subscrits entre la Direcció General de Cadastre i la Diputació d'Alacant, de delegació de competències en matèria d'alteracions jurídiques, de 16 de març de 1992, i de prestació de servicis en matèria d'alteracions cadastrals, de 4 d'abril de 1997.  
  
- Orde del Ministeri d'Economia i Hisenda de 30 de setembre de 1992, per la qual es concedix la delegació de la inspecció de l'Impost sobre Activitats Econòmiques, amb els límits i condicions continguts en l'Orde de 10 de juny de 1992 a la Diputació d'Alacant per als municipis de la província.  
- Orde HAC/1766/2003, de 24 de juny, per la qual es delega la gestió censal de les quotes municipals de l'Impost sobre Activitats Econòmiques, en les condicions establides en el Reial Decret 243/1995 en la Diputació d'Alacant per als municipis de la província.  
  
C) Delegar les facultats de recaptació en període voluntari dels tributs i la resta d'ingressos de dret públic, amb l'excepció especificada en el paràgraf primer d'esta clàusula, tant de deutes per rebut com de liquidacions per ingrés directe i, si és el cas, d'autoliquidacions, que inclouran totes les actuacions que comprén la gestió recaptatòria, d'acord amb la legislació aplicable, i en tot cas, les següents:  
  
a) Practicar notificacions col·lectives en deutes per rebut i individuals per liquidacions d'ingrés directe.  
b) Fixar els terminis de cobrament en període voluntari en deutes per rebut.  
c) Establir, si és necessari, itineraris de cobrança.  
d) Conferir i revocar a les entitats de depòsit el caràcter d'entitats col·laboradores i establir els límits de la col·laboració.  
e) Dictar la provisió de constrenyiment i resoldre els recursos contra el dit acte administratiu.  
f) Liquidar interessos de demora, per a la seua aplicació en tots els deutes en què aquells siguen exigibles.  
g) Concedir o denegar ajornaments i fraccionaments.  
h) Rebre i custodiar garanties de deutes o dispensar-les.  
i) Exigir la constitució d'hipoteques especials.  
j) Dictar acords de derivació de procediment.  
k) Efectuar peritatges i valoracions de béns embargats.  
l) Autoritzar i presidir subhastes.  
M. Acordar la suspensió del procediment.  
n) Establir terceries de domini i de millor dret.  
o) Proposar l'adjudicació de finques a l'Ajuntament, i expedir els certificats necessaris per a la seua inscripció en els registres públics.  
  
D) Delegar les facultats d'inspecció tributària dels tributs, d'investigació dels fets imposables per a descobrir aquells que siguen ignorats i la seua atribució al subjecte passiu o obligat tributari que corresponga, així com la comprovació de les declaracions dels subjectes passius per a determinar la veracitat i la correcta aplicació de les normes, d'acord amb la legislació aplicable, i en tot cas, el següent:  
  
a) Aprovar els plans d'inspecció corresponents.  
b) Desenrotllar totes les actuacions materials derivades de la comprovació i investigació dels fets o circumstàncies amb transcendència tributària respecte als tributs i la resta d'ingressos de dret públic delegats.  
c) Confeccionar les actes d'inspecció, emetre els informes d'ampliació i dictar les liquidacions tributàries que corresponguen.  
d) Resoldre els recursos que s'interposen contra les liquidacions tributàries i, si és el cas, contra les modificacions de dades, dictats com a resultat de les actuacions inspectores.  
e) Procedir a la devolució d'ingressos indeguts com a conseqüència de les actuacions de comprovació i investigació.  
f) Iniciar els expedients sancionadors, realitzar les tasques d'instrucció d'este i dictar les resolucions sancionadores.  
g) Emetre les liquidacions d'ingrés directe que puguen resultar dels apartats anteriors.  
h) Resoldre els recursos que s'interposen contra les liquidacions tributàries i contra els actes dictats com a resultat dels expedients sancionadors.  
  
Segona. Condicions de la delegació  
1) La Diputació Provincial d'Alacant exercirà les facultats objecte de la present delegació a través de Suma Gestió Tributària.  
2) Per a l'exercici de les facultats delegades, Suma s'atindrà a l'ordenament local i a la legislació aplicable, així com a la normativa que en matèria de gestió i recaptació de tributs i la resta d'ingressos de dret públic puga dictar la Diputació Provincial fent ús de la seua potestat reglamentària prevista en l'article 106.2 de la Llei de Bases de Règim Local.  
3) Per l'exercici de les funcions delegades en el present acord, Suma Gestió Tributària percebrà una taxa consistent en:  
a) Per als rebuts de tributs de meritació periòdica, es fixa un percentatge que es definix per a cada concepte de la manera següent:  
- L'1,9 % de l'efectivament recaptat si el percentatge de cobrament en els padrons és inferior o igual al 80 %.  
- El 2,1 % si és superior al 80 % i inferior o igual al 85 %.  
- El 2,2 % si és superior al 85 % i inferior o igual al 90 %.  
- El 2,3 % si és superior al 90 % i inferior o igual al 93 %.  
- El 2,4 % si és superior al 93 % i inferior o igual al 95 %.  
- El 2,5 % si és superior al 95 %.  
El percentatge de recaptació en voluntària es mesurarà en termes de cobraments nets sobre càrrec net per a cada un dels períodes anuals de cobrament en voluntària. És a dir, es computaran exclusivament els ingressos que s'apliquen a rebuts. Per càrrec net s'entén l'import dels rebuts posats al cobrament menys les baixes produïdes durant el període de voluntària per qualsevol motiu. Els rebuts objecte d'ajornament o fraccionament es minoraran del càrrec brut.  
A estos efectes, en el càlcul del percentatge de contraprestació econòmica s'inclouran els rebuts d'organismes públics i empreses amb participació municipal.  
Durant el primer període de vigència d'este conveni, a fi d'establir mecanismes de millora contínua en la gestió i la recaptació es fixa un sistema de bonus, definit pels paràmetres següents:  
I) Al percentatge obtingut per cada concepte tributari de meritació periòdica, en funció del tram de cobrament en voluntària, se sumarà o restarà el bonus següent:  
Per als anys 2014 i 2017, se sumarà o restarà el bonus següent:  
Si l'increment recaptació:  
És menor a l'1 % s'aplica el ?0,2 %  
Està entre 1 i 2 % s'aplica el ?0,1 %  
És major del 2 i no major del 3 % s'aplica +0,1 %  
És igual o major del 3 % s'aplica +0,2 %  
Per als anys 2015 i 2016, se sumarà o restarà el bonus següent:  
Si l'increment recaptació:  
És menor al 0,25 % s'aplica el ?0,3 %  
És major a 0,25 i menor a l'1 % s'aplica el ?0,2 %  
Està entre 1 i 2 % s'aplica el ?0,1 %  
És major del 2 i no major del 3 % s'aplica +0,1 %  
És igual o major del 3 % s'aplica +0,2 %  
II. La base de càlcul serà: recaptació voluntària de l'exercici corrent, és a dir, Rebuts + LID + Fraccionaments. No es minoraran les devolucions d'ingressos indeguts d'exercicis anteriors a 2014.  
III. Per a determinar la base de càlcul per a 2014 es farà una mitjana de la recaptació de 2012 i 2013.  
IV. Càlcul del bonus anual: es realitzarà una liquidació provisional en funció dels percentatges obtinguts cada any i al final del període quadriennal es regularitza el bonus resultant de la mitjana del període complet del conveni.  
V) Es realitzarà un ajust a l'alça o la baixa neutralitzant les variacions de tipus acordats per l'Ajuntament o per norma legal.  
VI. En cas de pròrroga del conveni no serà aplicable este bonus, llevat que de mutu acord s'explicite l'abast d'este.  
No obstant això, s'aplicaran provisionalment, al finalitzar cada període voluntari, els tipus corresponents als percentatges de cobrament aconseguits per cada concepte en l'exercici anterior.  
b) Per a les liquidacions dels conceptes de tributs de meritació periòdica, cada any el percentatge es determinarà en funció de l'efectivament aplicat als rebuts de cada concepte tal com s'indica en l'apartat anterior. Fins que es coneguen els resultats definitius del tipus a aplicar incloent el bonus, s'aplicaran provisionalment en cada facturació mensual els resultats obtinguts en l'exercici anterior, i es regularitzaran quan es coneguen els percentatges definitius. Per al primer any s'aplicaran provisionalment els tipus corresponents als percentatges de cobrament aconseguits per l'Ajuntament per cada concepte en els períodes de cobrament voluntari de 2013.  
c) Per a les liquidacions i autoliquidacions de l'impost sobre l'Increment de Valor dels Terrenys, i qualsevol altre concepte la gestió del qual siga delegable i no estiga inclòs en els altres apartats, s'aplicarà un percentatge fix del 2,5 % sobre les quantitats efectivament recaptades.  
  
d) Per a aquells altres conceptes gestionats per autoliquidació a través de programes o suport informàtic facilitat per Suma o de l'Ajuntament, s'aplicarà l'1,5 % de les quantitats efectivament ingressades.  
  
e) Per a les liquidacions resultants de les actuacions d'inspecció tributària o de la detecció i incorporació a padró d'unitats cadastrals omeses, un percentatge fix del 20 % sobre el principal recaptat tant en període voluntari com a executiu. Esta clàusula serà aplicable amb independència que els conceptes estiguen o no inclosos en els subapartats anteriors.  
f) En les reposicions a voluntària s'aplicarà el mateix percentatge dels cobraments en voluntària segons els conceptes.  
4) Les compensacions de deutes, amb l'excepció d'allò que s'ha indicat en el punt 3.c, paràgraf segon, en període voluntari que, de conformitat amb la legislació aplicable, l'Ajuntament poguera acordar, requeriran la intervenció de Suma per a la seua realització, i s'han d'entendre, en tot cas, com a deutes cobrats als efectes del que establix l'apartat corresponent del present conveni.  
5) Les quantitats que corresponguen a la recaptació voluntària de liquidacions d'ingrés directe i autoliquidacions seran transferides a l'Ajuntament mensualment, una vegada deduït l'import de la contraprestació econòmica a què fa referència l'apartat 3 d'esta clàusula, així com qualsevol altra quantitat acordada i acompanyada de la documentació justificativa.  
6) Les quantitats que corresponguen a la recaptació voluntària de rebuts seran transferides a l'Ajuntament, una vegada finalitzat el període voluntari i aplicats els cobraments, després de deduir l'import de la contraprestació econòmica a què fa referència l'apartat 3 d'esta clàusula, les entregues a compte dels apartats 7 i el 8 següents, així com qualsevol altra quantitat acordada i acompanyada de la documentació justificativa.  
7) Suma efectuarà a l'Ajuntament, en el cas que estiga interessat i ho sol·licite formalment, bestretes a compte de la recaptació voluntària estimada dels padrons corresponents als impostos sobre béns immobles i activitats econòmiques. La quantitat a anticipar no podrà excedir el 75 % de la recaptació prevista i se satisfarà a l'Ajuntament per mensualitats fins a la liquidació de la voluntària. Suma Gestió Tributària recuperarà el cost financer suportat per l'operació de tresoreria concertada amb entitats financeres per a tal fi, amb la liquidació definitiva d'esta voluntària. Tot això d'acord amb les normes reguladores de les bestretes a compte de la recaptació voluntària, aprovades per acord del Consell Rector, vigents.  
Suma Gestió Tributària efectuarà el càlcul de l'estimació de recaptació, bestretes resultants i cost financer corresponent, que seran comunicats a l'Ajuntament.  
8) De forma excepcional, durant el primer període de vigència d'este conveni, Suma realitzarà pagaments periòdics mensuals a favor de l'Ajuntament durant els mesos de gener a maig amb un import cada un d'estos de 6 milions d'euros a càrrec de la recaptació de la primera voluntària. La mateixa quantitat serà retinguda de la recaptació de dita voluntària i s'ingressarà en l'Ajuntament a raó de 6 milions d'euros mensuals durant els mesos de juliol a novembre. En cas de pròrroga del conveni no serà aplicable esta clàusula, llevat que de mutu acord se n'explicite l'abast.  
9) Anualment Suma rendirà compte de la seua gestió recaptatòria a l'Ajuntament, que serà fidel reflex de la facturació mensual i de cada voluntària. Esta informació inclourà tota la documentació necessària i suficient per al seu adequat reflex en comptabilitat i quedarà accessible per a l'Ajuntament per mitjà d'un sistema telemàtic (GestaNet).  
10) Obertura d'oficines. Suma obrirà les oficines addicionals que considere necessàries per a l'atenció al contribuent en la ciutat i on es podran realitzar totes les gestions indistintament.  
11) Adscripció funcional a Suma per part de l'Ajuntament de personal funcionari per a realitzar tasques derivades de les funcions delegades. Esta adscripció tindrà caràcter voluntari i, en cap cas, implicarà pèrdua dels drets i garanties que tinga en l'Ajuntament i romandrà d'alta en la plantilla municipal i percebrà les seues retribucions per part de l'Ajuntament.  
El personal adscrit prestarà els seus servicis d'acord amb les directrius de Suma. La gestió d'incidències del dit personal es portarà de forma coordinada entre l'Ajuntament i Suma.  
El cost anual derivat d'esta col·laboració serà assumit per Suma, i es correspondrà amb el previst en la relació de llocs de treball de l'Ajuntament, amb les actualitzacions que establisca la legislació vigent. No obstant això, qualsevol modificació de retribucions del personal adscrit funcionalment s'haurà de realitzar amb l'acord entre l'Ajuntament i Suma. L'Ajuntament certificarà el cost efectiu del personal que s'adscriga funcionalment a Suma, el qual es deduirà de la compensació econòmica que Suma perceba com a conseqüència d'este conveni. El dit cost inclourà la percepció que per productivitat poguera correspondre al personal adscrit funcionalment, en el marc d'aplicació de la política de direcció per objectius que Suma té implantada. Per a això Suma informarà l'Ajuntament a fi que retribuïsca el seu personal.  
  
La suma total a compensar no podrà superar la suma del cost salarial mitjà, tant fix com variable, que en el mateix període haja suposat el cost salarial dels empleats de Suma del mateix grup professional, multiplicat pel nombre de funcionaris adscrits a cada grup professional. A este efecte Suma remetrà per a cada període informe comprensiu d'estos extrems.  
En el primer exercici l'import a abonar per Suma es prorratejarà a raó dels dies transcorreguts des de l'inici dels efectes de l'adscripció. Igualment es procedirà al prorrateig en el cas de finalització de l'adscripció.   
L'adscripció funcional quedarà sense efecte a partir del moment en què l'Ajuntament o Suma decidisquen denunciar el conveni, quan Suma, motivadament, considere que l'efectiu no reunix les condicions necessàries per a realitzar les funcions encomanades o si així ho sol·licita voluntàriament el mateix funcionari.   
L'adscripció funcional s'establix per a un màxim de 15 llocs de treball per a funcionaris de diverses categories.  
  
Tercera. Entrada en vigor i termini de vigència  
1) L'entrada en vigor de les delegacions de gestió, recaptació i inspecció incloses en este conveni tindrà lloc, amb caràcter general, en la data de publicació de l'acceptació de la delegació per la Diputació d'Alacant i estaran vigents fins al 31 de desembre de 2017, i es podrà prorrogar mitjançant un acord exprés per períodes de quatre anys i quedarà tàcitament prorrogat per períodes d'un any si cap de les parts manifesta expressament la seua voluntat en contra, i li ho comunica a l'altra, amb un període no inferior a quatre mesos a la seua finalització o a la de qualsevol dels períodes de pròrroga.  
2) En els tributs de meritació periòdica, excepte en l'Impost sobre Vehicles de Tracció Mecànica (IVTM), la delegació de la recaptació en període voluntari dels rebuts, liquidacions i autoliquidacions produirà efectes quan s'inicien els períodes voluntaris d'ingrés dels padrons anuals. Per a l'IVTM, la delegació de la recaptació de les liquidacions i autoliquidacions per altes de vehicles produirà efecte, després de la publicació de l'acceptació de la delegació, el dia 1 de gener de l'any 2014.  
3) En els tributs de meritació instantània, la delegació de la recaptació en període voluntari de les liquidacions i autoliquidacions produirà efecte el dia 1 de gener de 2014 i una vegada s'haja publicat l'acceptació concreta per la Diputació Provincial a través de decret de la seua Presidència a proposta de la Comissió Mixta de Coordinació i Seguiment a què es referix la clàusula quarta.  
4) Les delegacions de competències que depenguen de la subscripció o ampliació d'acords amb tercers produiran efecte amb la seua publicació en els corresponents butlletins oficials.  
5) La delegació de funcions comprendrà tots els exercicis impositius no prescrits.  
  
Quarta. Organització per a l'execució del conveni  
A fi de coordinar les activitats necessàries per a l'execució del present conveni, així com per a dur a terme la seua supervisió, seguiment i control, es crearà una comissió mixta de coordinació i seguiment composta per tres representants nomenats per l'Alcaldia Presidència de l'Ajuntament i tres més nomenats per la Presidència de Suma Gestió Tributària.  
Les parts podran assistir a les sessions amb assessors. La comissió es reunirà a instància de qualsevol de les parts i, almenys, una vegada cada sis mesos, per a examinar els resultats i incidències de la col·laboració realitzada, i serà suficient per a la constitució vàlida la presència de dos membres de cada una de les parts.  
La Comissió Mixta de Coordinació i Seguiment es regirà quant al seu funcionament i règim jurídic, respecte al no establit expressament en la present clàusula, pel que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Les controvèrsies que puguen sorgir en la interpretació i compliment del present conveni seran resoltes per la Comissió Mixta de Coordinació i Seguiment.  
D'altra banda, Suma i l'Ajuntament quan advertisquen l'incompliment greu per l'altra part de les obligacions estipulades en el present conveni podran convocar de manera immediata i unilateral la Comissió Mixta de Coordinació i Seguiment, amb vista a dilucidar la revocació o manteniment del conveni.  
  
Quinta. Vigència de delegacions anteriors  
Mantenen la vigència totes les delegacions efectuades d'acord amb el següent acord del Ple municipal:  
Delegació de les facultats que l'Ajuntament d'Alacant té atribuïdes en matèria de recaptació en període executiu de tots els ingressos de dret públic municipals, per sessió plenària de 5 de febrer de 1999.  
  
  
Sexta. Protecció de dades de caràcter personal  
Pel present acord, les parts manifesten el seu compromís de compliment de les disposicions arreplegades en la Llei Orgànica 15/1999, de 13 de desembre, de Protecció de Dades de Caràcter Personal, i en el Reial Decret 1720/2007, de 21 de desembre, pel qual s'aprova el reglament de desplegament de la Llei Orgànica 15/1999, de 13 de desembre, de Protecció de Dades de Caràcter Personal.  
Suma tindrà la consideració de responsable de fitxer de la informació que l'Ajuntament proporcione en el marc del present conveni. En este sentit, la informació proporcionada ha de ser la necessària, adequada i pertinent de conformitat amb l'objecte del present conveni.  
  
Suma manifesta que, segons la naturalesa tributària de les dades de caràcter personal que l'Ajuntament proporcione, adoptarà a més de les mesures de seguretat de nivell bàsic, les mesures de seguretat de nivell mitjà.  
En atenció a eventuals reclamacions i/o denúncies dels interessats davant dels tribunals o l'Agència Espanyola de Protecció de Dades, les parts respondran exclusivament de les actuacions pròpies que, en el desenrotllament d'este conveni, efectuen contravenint la normativa de Protecció de Dades de Caràcter Personal.  
Les parts s'obliguen a mantindre la més absoluta confidencialitat sobre totes les dades i documents derivats del present conveni i a observar estrictament totes les disposicions legals, siga quin siga el seu rang, referents al tractament de dades de caràcter personal.  
La denúncia del conveni per alguna de les parts o l'exercici de les facultats de revocació de la delegació contingudes en el present conveni suposarà la cessió de tota la informació de què dispose Suma associada a les competències de l'Ajuntament.  
Estes disposicions seran aplicables sense perjuí de l'obtenció de les dades que cada una de les parts hagen pogut obtindre legítimament per altres vies, i de forma independent per raó de les relacions amb els interessats.  
De conformitat amb el que establix l'article 5 de la Llei Orgànica 15/1999, les dades de caràcter personal dels firmants del present conveni s'integraran en els fitxers de les parts amb la finalitat de gestionar la relació establida. Els interessats podran exercitar els drets d'accés, rectificació, cancel·lació i oposició per mitjà de comunicació escrita dirigida al domicili de les parts, indicant la referència LOPD».  
  
Alacant, 12 de novembre de 2013.- La presidenta: Luisa Pastor Lillo. La secretària general: Amparo Koninckx Frasquet.